ભારતમાં ચૂંટણી જીતવા માટે અર્થતંત્ર ઉપરાંત બીજાં અનેક પરિબળો જવાબદાર હોય છે. દા.ત. જ્ઞાતિવાદ અને કોમવાદનાં પરિબળો, વિપક્ષી એકતા અને તાકાતનો પડકાર, ચોમાસું નબળું છે કે સબળું, શેરબજાર, મોંઘવારી અને ગ્રામીણ અર્થતંત્ર ઉપરાંત ઇમોશનલ ઇસ્યુઝ ક્યારેક ચૂંટણીમાં અણધાર્યાં પરિણામો લાવી શકે છે. વાજપેયી દ્વિતીય વખત વડાપ્રધાન બન્યા ત્યારે પરફોર્મન્સ એકંદરે સંતોષજનક હતું, પરંતુ કારગીલ યુદ્ધ જીતવાને કારણે વાજપેયી બીજી ટર્મ માટે ચૂંટાઇ આવ્યા અને ત્રીજી ટર્મમાં ખરેખર સરસ પરફોર્મન્સ હોવા છતાં, સમગ્ર દેશમાં શાઇનિંગ ઈન્ડિયાનો માહોલ છવાયેલો હોવા છતાં વાજપેયી જેવા શક્તિશાળી નેતાના નેતૃત્વ છતાં ભાજપનો પરાજય થયો અને વર્ષ-૨૦૦૪માં મનમોહનસિંઘના નેતૃત્વ હેઠળ કોંગ્રેસે સત્તાનાં સૂત્રો હસ્તગત કર્યાં.